Sasol weier om stakende werkers se stem te hoor - Solidariteit WêreldSolidariteit Wêreld
Tuis › Mediaverklarings › Sasol weier om stakende werkers se stem te hoor
Solidariteit en Sasol het vandag onverrigter sake uiteengegaan nadat 'n tweede ronde van konsiliasie by die KVBA geen oplossing vir die aangaande dispuut opgelewer het nie. Solidariteit-lede wat by Sasol werk, is sedert die begin van September besig met 'n sloerstaking oor Sasol se aandelebemagtigingskema, Khanyisa, wat wit werkers in sy fase 2 uitsluit.
Volgens Deon Reyneke, adjunkhoofsekretaris van Solidariteit, weier Sasol om enigsins toe te gee aan die stakende werkers se versoeke. "Sasol is duidelik daaroor dat sy verdeling van die werkmag op grond van ras aanvaarbaar is en billike diskriminasie daarstel. Stakende werkers se duidelike versoek om inklusiwiteit word eenvoudig van die tafel gevee," verduidelik Reyneke.
Solidariteit sal die staking nou intensiveer en bewusmaking oor hierdie belangrike kwessie verskerp deur 'n nasionale dag van protes deur sy lede aan te kondig sowel as deur 'n protesoptog na Sasol se hoofkantoor in Sandton te hou. Volledige besonderhede oor die protesoptog sal eersdaags bekendgemaak word.